Турският гражданин Фарук Бекташ, който прегази и уби семейство мотористи край Драгоман и избяга от правосъдието, е открит в Германия, където живее. Властите в бундесрепубликата обаче са отказали да го върнат на България. Това обяви вицепремиерът Румяна Бъчварова.

Тя не посочи какви са били основанията за отказа. Бекташ се издирваше от „Интерпол” с червена бюлетина, след като съдът първо го пусна под домашен арест, а след това той изчезна от квартирата, която беше взел под наем. Случилото се предизвика вълна от протести на мотористи. Част от тях се проведоха пред Съдебната палата в София, а в един пред турското посолство дипломатите от южната ни съседка обявиха, че е имало опит за щурм на мисията им. Посланик Сюлейман Гьокче беше категоричен, че страната му няма общо с бягството на Фарук Бекташ, припомня БТВ.